**ԹԱԼԻՆ ՀԱՄԱՅՆՔԻ ՂԵԿԱՎԱՐ ՏԱՎՐՈՍ ՍԱՓԵՅԱՆԻ ՇՆՈՐՀԱՎՈՐԱԿԱՆ ՈւՂԵՐՁԸ ՀԱՂԹԱՆԱԿԻ Ու ԽԱՂԱՂՈՒԹՅԱՆ ՕՐՎԱ ԱՌԹԻՎ**

*Հայրենական մեծ պատերազմի վետերաննե՛ր,*

*Արցախյան ազատամարտի մասնակիցնե՛ր.*

*Սիրելի՛ հայրենակիցներ,*

Ջերմորեն շնորհավորում եմ բոլորիդ, մայիսի 9-ի` Հաղթանակի և խաղաղության տոնի առթիվ:

Ազգերի հիշողության մեջ հաղթանակները անջնջելի ու անուրանալի հետք են թողնում և անկասկած, այս օրը մեր տոնացույցի փառավոր էջերից մեկն է: Հայոց ցեղասպանության վերքը դեռ չսպիացած` Հայրենական մեծ պատերազմի ընթացքում հայը գիտակցաբար մասնակցեց չարիքի դեմ պայքարին՝ ունենալով մեկ նպատակ՝ հաղթանակ։ Այսօր մենք տոնում են Հայրենական մեծ պատերազմում խորհրդային ժողովուրդների՝ ֆաշիզմի դեմ տարած փառավոր հաղթանակի 78-րդ տարեդարձը:

Հաղթանակի տոնը 1992թ-ի մայիսի 9-ին մեզ համար հարստացավ նոր խորհրդով՝ Շուշիի ազատագրմամբ, երբ պարտադրված պատերազմում ապացուցեցինք, որ պատրաստ ենք ցանկացած պահի պաշտպանելու մեր երկիրը, մեր ժողովրդի ազատության, անկախության և խաղաղ կյանքի իրավունքը։ Հայ ժողովուրդը մայիսի 9-ին տոնում է եռատոնը՝ Հայրենական մեծ պատերազմում հաղթանակը, Շուշիի ազատագրման և Արցախի պաշտպանության բանակի ստեղծման տարեդարձը: Ցավոք սրտի Շուշին այսօր մերը չէ, սակայն անկարելի է չհպարտանալ և չհիշել այն հերոսներին, ովքեր 1992թ․-ի մայիսի 9-ին ազատագրեցին Շուշին, այս օրը դարձնելով մեր պատմության փառավոր էջերից մեկը։

Խոնարհում ու փառք Երկրորդ աշխարհամարտում և Շուշիի ազատագրման պայքարում հաղթանակներ կերտած ու անմահացած հայորդիների հիշատակին։

Սիրելի՛ վետերաններ, Ձեր հերոսությունների և հայրենիքի հանդեպ մեծ սիրո շնորհիվ ձեռք բերված հաղթանակները թող զորավիգ լինեն մեզ՝ մեր խաղաղ, անկորուստ և հուսալի վաղվա օրը կերտելու գործում:

***Թալին համայնքի ղեկավար՝ Տ.Սափեյան***